SKRIFTLIG FORESPØRGSEL E-1464/03

af José Ribeiro e Castro (UEN) til Kommissionen

(29. april 2003)

Om: Europæisk charter om børn indlagt på hospital

I henhold til det svar, som Kommissionen har afgivet på forespørgsel P-3850/02(1), kan det åbenbart fastslås, at behandling af børn indlagt på hospital er et emne, der vedrører tilrettelæggelse og ydelse af sundhedstjenester og lægebehandling, hvilket henhører under medlemsstaternes kompetence. Det konkluderes derfor: Kommissionen har derfor ikke til hensigt at fremsætte et forslag om et charter for børn indlagt på hospital.

For det første har Domstolen allerede anerkendt det princip, som er formuleret i artikel 152, stk. 1, ifølge hvilket der ved fastlæggelsen og gennemførelsen af alle Fællesskabets politikker skal sikres et højt sundhedsbeskyttelsesniveau(2). Domstolen har netop fastslået, at Unionen er beføjet til at fastsætte harmoniserede kriterier for beskyttelse af den offentlige sundhed med særligt henblik på et højt beskyttelsesniveau (artikel 95, stk. 3), selv om proportionalitetsprincippet bør gælde som en særlig grænse.

For det andet har Kommissionen siden maj 1986 haft en særdeles gyldig grund om ikke pligt til at fremlægge et forslag på dette område. Europa-Parlamentet vedtog nemlig dengang en beslutning(3), hvori Kommissionen direkte blev opfordret til at fremlægge et forslag til et europæisk charter om patienters rettigheder samt et europæisk charter om børn indlagt på hospital.

Kommissionen bedes derfor svare på, om den fortsat anser det for ubegrundet at fremsætte et forslag til et europæisk charter om børn indlagt på hospital med den motivering, at den ikke er beføjet hertil?

Hvordan stiller Kommissionen sig til virkningerne af Domstolens retspraksis med hensyn til EF-traktatens artikel 152 og til Europa-Parlamentets udtrykkelige anmodning i 1986, som stadig ikke er blevet efterkommet?

(1) Forespørgsel P-3850/02 af Françoise Grossetête (PPE-DE) til Kommissionen (den 18. december 2002) besvaret af medlem af Kommissionen, David Byrne den 23. januar 2003. Se også forespørgsel af Adeline Hazan og svar af David Byrne af 18. februar 2003 forespørgsel P-0158/03.

(2) Forslag til afgørelse af generaladvokat L.A. Geelhoed fremsat den 10. september 2002 Sag C-491/01 British American Tobacco (Investments) Ltd og Imperial Tobacco Ltd. mod Secretary of State for Health. Parter: Japan Tobacco Inc. og JT International SA.

(3) EFT C 148 af 16.6.1986, s. 37.

Svar afgivet på Kommissionens vegne af David Byrne

(11. juni 2003)

Det er korrekt, at der i EF-traktatens artikel 152, stk. 1, står, at der skal sikres et højt sundhedsbeskyttelsesniveau ved fastlæggelsen og gennemførelsen af alle Fællesskabets politikker og aktiviteter.

Det er dog nødvendigt at skelne mellem folkesundhedsspørgsmål, hvor EU skal spille en rolle, og spørgsmål vedrørende sundhedspleje. I den forbindelse fremgår det tydeligt af samme artikels stk. 5, at Fællesskabets indsats på folkesundhedsområdet fuldt ud skal respektere medlemsstaternes ansvar for organisation og levering af sundhedstjenesteydelser og medicinsk behandling.

Behandling af børn indlagt på hospital samt disse patienters rettigheder er udelukkende medlemsstaternes og ikke Fællesskabets ansvar.

Derfor har Kommissionen ikke kompetence til at fremsætte forslag til et europæisk charter om patienters rettigheder og et europæisk charter om rettighederne for børn indlagt på hospital.

Den udtalelse, som generaladvokat L. A. Geelhoed afgav den 10. september 2002 i sag C-491/01, ændrer ikke ved dette. I denne specifikke sag er fokus på beskyttelse af folkesundheden og ikke på harmonisering af sundhedsplejen.